**Реке Азије**

**Река Ганг** је једна од најдужих (2.510 км) река Индијског потконтинента. Извире у западном делу Хималаја, а настаје спајањем пет река (Багирати, Алакнанда, Мандакини, Даулиганга и Пиндар) које се хране ледницима. Ганг тече северним делом Индије, прелази у Бангладеш и у Бенгалској низији се састаје са Брамапутром, при чему гради највећу делту на свету, и на крају се улива у Бенгалски залив Индијског океана. По количини воде при ушћу, Ганг је трећа река на свету.

Сливу Ганга припада четвртина територије Индије и највећи део Бангладеша, дела света који има највећу густину насељености на Индијском потконтиненту али и шире. Део делте уз море, са највећом шумом мангрове на свету, познатом као Сундарбанс, Индија и Бангладеш су прогласили Националним парком, који је УНЕСКО уврстио на листу Светске природне баштине, и то индијски део 1987. године, а десет година касније и део који припада Бангладешу.

На њеним обалама ницале су бројне индијске цивилизације од Мауријског царства у 4. веку пре нове ере, до Могулског царства у 16. веку нове ере. У хиндуизму Ганг је света реке позната као богиња „Ганг“. Стотине хиљада верника обредно се купају свакога дана на њеним обалама. Најзначајније средиште хиндуизма у долини Ганга је Бенарес или Варанаси, град на обали ове реке, који је хиндусима свето место, место на коме желе умрети, да им се после спаљивања пепео проспе у воду свете реке и „живот“ настави.

Последњих деценија, са развојем Индије и порастом становништва у Гангешкој низији, река се суочава са огромним загађењем. 2007. године Ганг је била пета најзагађенија река на свету, нивои фекалних колиформних бактерија од људског отпада у водама реке у близини Варанасија су више од 100 пута већи од званичног лимита Индијске владе. Загађење не угрожава само људе који живе у долини Ганга, већ и више од 140 рибљих врста, 90 амфибијских врста и угрожену врсту речног делфина. Па опет, обреди индуса који обухватају купање живих и посипање пепела умрлих не престају већ се повећавају.

**Река Инд** је најдужа (3.200 км) и најважнија река у Пакистану. Извире на Тибетанској висоравни, тече кроз индијске државе Џама и Кашмир, прелази у Пакистан, и у близини града Карачија се улива у Арабијско море тј. Индијски океан.

Инд је жила куцавица Пакистана. У горњем току Инд и његове притоке усецају грандиозне кањоне, док у средњем и доњем току река протиче равницама Пенџаба и Синда, који су, захваљујући Инду, претворени у житнице Пакистана. Река у овим равницама успорава свој ток, меандрира и ствара рукавце, а при ушћу бележи речне плимске таласе. Инд воду добија од ледника са Каракорума и Хиндукуша, као и од летњих монсуна. У долини Инда се налази пустиња Тар. Синд и Индија су добили имена захваљујући реци Инд.

**Река Јенисеј** је, са својом дужином од 5.539 км једна од најдужих река Русије, Азије и света (пета у свету по дужини). Слив ове реке заузима више од 2,5 милиона км2 што га чини највећим сливом који припада Северном леденом океану. Јенисеј извире на граници између Русије и Монголије, тече према северу дуж Западносибирске низије и улива се у Карско море Северног леденог океана. Река већу количину воде добија од своје притоке Ангаре, која одводњава Бајкалско језеро. Долина реке Јенисеј је станиште бројних врста флоре и фауне. Међу којима се издвајају сибирски бор и сибирски ариш, као и тундријски ирваси, највеће крдо ирваса на свету.

Јенисеј је економски значајна река у Русији. У његовом средњем току изграђено је низ хидроелектрана које електричном енергијом снабдевају тешку индустрију Русије, али, на жалост, истовремено загађују реку тешким металима, од којих су неки, као плутонијум, и радиоактивни.

**Река Лена** у Сибиру је, са својих 4.400 км дужине 11 река у свету, а по количини воде је на 9 месту. Извире у Прибајкалским планинама, тече ка североистоку и северу, низијом између Средњесибирске висоравни и Верхојанских планина и на крају се делтасто улива у Лаптевско море Северног леденог океана. Делта Лене је у Гинисовој књизи рекорда јер достиже ширину од 400 км, просечна ширина речне долине је 15 километара, а њен басен покрива површину сличну басену Јенисеја, око 2,5 милиона км2. У долини Лене су ретка насеља, међу њима су највећа Јакутск, Ленск и Жиганск. Због тога је Лена чиста и незагађена па се њена вода може пити. Река је златоносна, а на њеним обалама су раније живели мамути, чије се кости могу наћи дуж корита.

**Река Јангцекјанг** или лакше Јангце („Велика река“, „Дугачка река“) је трећа река по дужини у свету. Ово је уједно и надужа светска национална река, јер цео њен ток припада Народној Републици Кини. Јангце извире на Тибету и после тока дугог 6.380 км улива се у Источно кинеско море североисточно од највећег кинеског града, Шангаја. У свом горњем току је права моћна планинска река, која гради неке од највећих клисура и кањона у свету. Тај огромни хидроенергетски потенцијал Кина је искористила градећи хидроелектране, међу којима је ХЕ Три клисуре, завршена 2009. године највећа на свету (биће обрађена међу куриозитетима Азије). Јангце је имао важну улогу у историји, култури и економији Кине. Делта ове реке ствара око 20% бруто домаћег производа (БДП) Кине, воде се користе за пиће, иригацију, санитацију, транспорт, индустрију границе и ратове.

У реци Јангцекјанг живи велики број ендемских врста, међу којима су кинески алигатор, безперајаста плискавица, кинеска велокљуна, кинески речни делфин и јесетра. Река је последњих година доста загађена, па је кинеска влада била принуђена да бројне секције реке стави под заштиту у виду природних резервата, а један део тока је и на листи УНЕСКО-а као светска природна баштина.

Извори:

Ганг <https://sr.wikipedia.org/sr-ec/%D0%93%D0%B0%D0%BD%D0%B3>

<https://sr.wikipedia.org/wiki/%D0%A5%D0%B8%D0%BD%D0%B4%D1%83%D0%B8%D0%B7%D0%B0%D0%BC>

Инд <https://sr.wikipedia.org/sr-ec/%D0%98%D0%BD%D0%B4>

Јенисеј <https://sr.wikipedia.org/sr-ec/%D0%88%D0%B5%D0%BD%D0%B8%D1%81%D0%B5%D1%98>

Лена <https://sr.wikipedia.org/sr-ec/%D0%9B%D0%B5%D0%BD%D0%B0_(%D1%80%D0%B5%D0%BA%D0%B0)>

<https://www.turizmopedija.com/reka-lena-u-rusiji-zanimljivosti/>

Јангцекјанг <https://sr.wikipedia.org/sr-ec/%D0%88%D0%B0%D0%BD%D0%B3%D1%86%D0%B5%D0%BA%D1%98%D0%B0%D0%BD%D0%B3>